PROJEKTS

**Saeimas Publisko izdevumu un revīzijas komisijai**

*Par valsts pārvaldes iestāžu*

*kolektīvajiem pasākumiem*

Ministru kabinets ir iepazinies arSaeimas Publisko izdevumu un revīzijas komisijas (turpmāk – Komisija) 2014.gada 5.jūnija vēstuli Nr.9/12-2-n/99-11/14, kurā Ministru kabinetam uzdots izvērtēt līdz likumprojekta “Par valsts budžetu 2015.gadam” izskatīšanai valdībā, vai valsts pārvaldes institūcijām strikti regulētos gadījumos un limitos, tomēr nebūtu jāparedz iespēja no valsts budžeta līdzekļiem finansēt kolektīvos pasākumus.

Ministru kabinets par izvērtēšanas rezultātiem, atbildot uz Komisijas vēstulē uzdoto, kā arī ņemot vērā Valsts kontroles ziņojumos par 2013.gada pārskatu sagatavošanas pareizību ietverto informāciju, sniedz šādu viedokli.

Atzīstam, ka kolektīvie pasākumi valsts pārvaldē ir viens no valsts vai pašvaldības institūcijas amatpersonu (darbinieku) motivēšanas instrumentiem, jo tas palīdz saliedēt kolektīvu, veicina lojalitāti, patriotismu par darba vietu un piederību tai. Kolektīvie pasākumi motivē un saliedē valsts pārvaldē un pašvaldībās nodarbinātos ar mērķi nodrošināt iestādes stratēģisko mērķu sasniegšanu un stiprināt organizācijas kultūru. Uz nepieciešamību atkārtoti tiesību aktos nostiprināt kolektīvo pasākumu organizēšanas un finansēšanas kārtību ir norādījušas vairākas valsts pārvaldes institūcijas, vienlaikus atbalstot nepieciešamību noteikt vadlīnijas gadījumiem, kuros šādus pasākumus varētu rīkot, kā arī nosakot finansējuma apmēru, ko institūcijas šim mērķim būtu tiesīgas izlietot. Tādējādi tiktu nodrošināts racionāls valsts budžeta līdzekļu izlietojums, un vienlaikus netiktu pārkāpts normatīvo aktu regulējums, jo saskaņā ar Likuma par budžetu un finanšu vadību (turpmāk – LBFV) 46.panta pirmo daļu budžeta finansētu institūciju, budžeta nefinansētu iestāžu un pašvaldību, kā arī kapitālsabiedrību, kurās ieguldīta valsts vai pašvaldību kapitāla daļa, vadītāji ir atbildīgi par LBFV noteiktās kārtības un prasību ievērošanu, izpildi un kontroli, kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem.

No iepriekš minētā secināms, ka ministrijas ir ieinteresētas, lai Ministru kabineta līmenī tiktu noteikta kolektīvo pasākumu organizēšanas un finansēšanas kārtība, t.i., , definēti gadījumi, kas būtu uzskatāmi par kolektīviem pasākumiem, definēts kolektīvo pasākumu mērķis, kā arī noteikts ierobežojošs finanšu līdzekļu apmērs gada ietvaros minētajam mērķim. Tālāk jau valsts pārvaldes un pašvaldību iestādes detalizētāk kolektīvo pasākumu organizēšanas un finanšu līdzekļu plānošanas gada ietvaros procedūru varētu noteikt iekšējos normatīvajos aktos. Tas tad arī būtu tiesiskais pamats valsts pārvaldes un pašvaldību iestāžu kolektīvo pasākumu rīkošanai, kas pamatots arī ar racionālas piešķirto valsts budžeta līdzekļu izlietošanas un lietderības apsvērumiem.

Izvērtējams ir ārējo normatīvo aktu loks, kurā varētu iekļaut deleģējumu Ministru kabinetam noteikt kolektīvo pasākumu organizēšanas un finansēšanas kārtību. Atzīmējam, ka Valsts un pašvaldību institūciju amatpersonu un darbinieku atlīdzības likums (turpmāk – atlīdzības likums) pēc būtības nosaka amatpersonu (darbinieku) saņemamo atlīdzību – mēnešalgu, piemaksas, prēmijas un sociālās garantijas. Lai gan kolektīvo pasākumu rīkošana ir uzskatāma par darbinieku motivācijas instrumentu, tomēr tas nav labums, ko katrs darbinieks (individuāli) var saņemt tieši sev, kā to nosaka atlīdzības likums. Kolektīvie pasākumi atrodas ārpus atlīdzības likuma darbības jomas. Jau 2011.gadā Saeimā tika pieņemts lēmums par normas par kolektīvo pasākumu rīkošanu izslēgšanu no atlīdzības likuma.

Ņemot vērā iepriekš minēto, uzskatām, ka ir izvērtējami citi normatīvie akti, kuros varētu iekļaut regulējumu par kolektīvo pasākumu organizēšanu un finansēšanu, nodrošinot, ka valsts un pašvaldību budžeta līdzekļi tiktu izlietoti efektīvi, racionāli, lietderīgi un samērīgi, t.i., tiktu vērtēts pasākumu ieguvums attiecībā pret iztērētajiem finanšu līdzekļiem. Tā kā valsts budžeta un pašvaldību budžeta līdzekļu izlietošana ir tieši saistāma ar iestāžu vadītāju atbildību par to racionālu, lietderīgu izlietošanu, kā viens no risinājumiem būtu izvērtējama atbilstīgu grozījumu izdarīšana Publiskas personas finanšu līdzekļu un mantas izšķērdēšanas novēršanas likumā. Vienlaikus uzskatām, ka kolektīvo pasākumu plānošanā valsts budžeta iestāžu vadītājiem būtu saglabājama zināma rīcības brīvība un tikai iestāžu vadītāju atbildība būtu izvērtēt izdevumu lietderības pamatojumu pretstatā prognozējamam ieguvumam, vienlaikus sekojot līdzi arī tam, lai izdevumi būtu samērīgi ar pasākuma veidu, tā nozīmīgumu un institūcijai pieejamiem finanšu resursiem. Būtu ieviešama kolektīvo pasākumu publicitāte, kā arī iestāžu vadītājiem jānodrošina, ka tiek segti ar pamatfunkcijām saistītie izdevumi.

Atzīmējam, ka Valsts kontroles revīzijā Nr.5.1-2-33/2012 “Par Latvijas Republikas 2012.gada pārskatu par valsts budžeta izpildi un par pašvaldību budžetiem” ir izteikts ieteikums:

„Lai nodrošinātu vienveidīgu izpratni, atbilstošu piemērošanu un darbinieku motivācijas sasaistīšanu ar darba rezultātiem, Finanšu ministrijai izvērtēt un veikt nepieciešamos precizējumus normatīvajos aktos vai nodrošināt skaidrojumu sniegšanu, nosakot, kādi pasākumi uzskatāmi par kolektīviem pasākumiem, un saskaņojot Valsts un pašvaldību institūciju amatpersonu un darbinieku atlīdzības likuma un Ministru kabineta noteikumu Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām” normas.”. Minētais ieteikums atbilstoši Finanšu ministrijas 2013.gada 3.oktobra rīkojumam Nr.420 “Par Valsts kontroles revīzijas ieteikumu ieviešanas plānu” šobrīd tiek izvērtēts un tā ieviešanas termiņš ir 2015.gada 1.marts.

Ar cieņu

Ministru prezidente L.Straujuma

Iesniedzējs:

Finanšu ministra vietā

satiksmes ministrs A.Matīss

30.06.2014 09:17

723

Ž.Zvaigzne

67083976, Zanete.Zvaigzne@fm.gov.lv

I.Artemjeva

67095599, Ineta.Artemjeva@fm.gov.lv